Objavljena knjiga: Obitelji žrtava 11. rujna za mirno sutra (14/9/03) - 2003-09-13
Knjiga je zajedničko djelo osamdesetak članova obitelji žrtava udruženih u pacifističku organizaciju “Obitelji za mirno sutra”
Puni naslov knjige je: “Obitelji žrtava 11. rujna za mirno sutra. Iz žalosti, u akciju za mir”. Organizaciju je osnovao David Potorti, čiji je brat poginuo u ruševinama Svjetskog trgovinskog centra. Nakon toga, David Potorti odlučio je posvetiti se političkom aktivizmu, u cilju jačanja mira među narodima. "Svjestan sam da, na kraju, treba kazniti odgovorne za terorizam, međutim, mislim da to ne treba činiti na taj način da uzrokujemo smrt nevinih ljudi, koji su kao i mi. Ta me je ideja inspirirala – ja ne želim da bude novih žrtava. Već nekoliko dana nakon napada na New York uspostavio sam kontakt s mnogim obiteljima žrtava. Mnogi od njih mislili su isto kao i ja."- kaže gospodin Potorti. Knjiga je zbirka eseja čiji su autori izgubili bližnje u terorističkim napadima. Ima tu i liberala i konzervativaca, pacifista, bivših vojnika. Sve njih ujedinjuje jedna misao – pronaći nenasilni odgovor na terorizam. "Postoje očito i drugi načini rješavnja tog problema, a ne samo vojna akcija. Postoji diplomacija, zemlje mogu surađivati na obavještajnom planu, tu su i Ujedinjeni narodi. Vojna je opcija možda nekad neizbježna, no važno je da imamo dobre odnose s drugim zemljama. Naša organizacija drži predavanja u školama, na raznim prosvjedima, gostovali smo u osam zemalja. Bili smo u Afganistanu i Iraku, susreli se s tamošnjim građanskim udrugama. Susreli smo se s predstavnicima Palestinaca, izraelskim udrugama sličnim našoj, te delegacijama iz Hirošime i Nagasakija. Zajednički zaključak nakon tih susreta je – stvarno nije potrebno da živimo u svijetu gdje se svatko svakog boji!" - kaže gospodin Potorti. Organizacija “Obitelji žrtava 11. rujna za mirno sutra” uzrokovala je u Americi i određen broj kontroverzi. Knjiga koju su objavili sadrži neke od elektronskih poruka koje su članovima poslali ljudi koji se ne slažu s pacifističkim usmjerenjem ove organizacije. O tome Colleen Kelly, jedna od članica, kaže: "Ako se radi o poruci punoj mržnje, onda se na to uopće ne obazirem. No, postoje i ljudi koji su na nas srditi, međutim dijalog s njima ipak može biti vrijedan. Iako se s njima ne slažete, vidite kako oni razmišljaju i to zna biti korisno". David Potorti kaže da je za njega najupečatljiviji susret bio susret sa sudionicima konvencije američkih muslimana: "Jedan od njih mi je rekao, “Davide, tvoj brat je i naš brat, mi se molimo za njegovu dušu”. On je to rekao u ime svih 10 tisuća muslimana nazočnih ovom skupu. To je vjerojatno najljepša stvar koju mi je netko rekao u vezi sa smrću mog brata. A ja je nikad ne bih čuo, da nisam postao aktivan u ovoj organizaciji".